
Kicsiben könnyebb? - A deliberatív demokrácia lehetőségei kis államokban

Az elmúlt évtizedekben a deliberatív demokráciaelmélet rendkívül elterjedtté vált. Az elmélet a demokrácia lényegét nem pusztán a többség uralmában látja, hanem a hangsúlyt a vitára, a deliberációra helyezi a döntések meghozatalkor, amelyek során konszenzusra kell törekedni. Az elmélet kritikusai egyebek mellett azzal érvelnek, hogy a deliberáció a létező demokráciákban megvalósíthatatlan, az elmélet előfeltevései irreálisak. Az erre érkező válaszok egy része úgy tartja, hogy az államok mérete okozza a fő problémát, kisebb csoportoknál viszont az előfeltevések reálissá válnak, a deliberáció megvalósítható és megvalósítandó. Ezen állításból az következne, hogy minél kisebb csoportról beszélünk, annál több esély van a deliberatív demokráciaelmélet előfeltevéseinek és folyamatainak megvalósulására. A dolgozat ezen logika alapján azt vizsgálja, mennyire tudnak megfelelni a deliberatív demokráciaelmélet követelményeinek a legkevesebb lakossal rendelkező, ezáltal legkisebb csoportot magukba foglaló államok. A vizsgálat tárgya több régió miniállamainak politikai berendezkedése és kultúrája a deliberatív demokráciaelmélet tükrében. Az eredmények alapján a miniállamokban a nagyobb államoknál jobb esélye van a deliberatív demokrácia kialakulásának, de más tényezők még erősebben befolyásolják a deliberáció esélyeit.



